google/wiki40b huggingface dataset:
Ehrenfried Günther Freiherr von Hünefeld

Biografi

Hünefeld ble født i Königsberg i Østpreussen, nær Preußisch Eylau, hvor han vokste opp. Han var blind på det venstre øye og nærsynet på det høyre og hans barndom var karakterisert ved en rekke alvorlige helseproblem. Han avsluttet skolegang i Berlin og studerte så ved ved Berlins Universitet, hvor han kom i kontakt med tyske flypionerer ved Flugplatz Johannisthal. Ved utbruddet av første verdenskrig meldte han seg til det tyske flyvåpen, men ble vraker på grunn av helse. Han meldte så til tjeneste som motorsyklist og ble såret i september 1914 i Flandern, noe som førte til at hans venstre ben ble kortere enn det høyre.
Som følge av sitt fysiske handicap kunne han ikke vende tilbake til tjenesten og gikk i stedet gjorde inn i utenrikstjenesten . og ble utstasjonert i Sofia, Konstantinopel og som keiserlig visekonsul i Nederlandene. Ved første verdenskrigs slutt ble han ærende i Holland i halvannet år som medarbejder for den tyske kronprins Wilhelm før han vendte tilbake til Tyskland, hvor han ble pressetalsmann for det store tyske rederi Norddeutscher Lloyd i Bremen.

Transatlantisk flygning

Etter Charles Lindbergh hadde fløyet over Atlanten fra est mot øst i mai 1927 ble ideen om å fly den modsate vei i ét strekk blitt mer og mer populær. Det er mer vanskelig å fly fra øst til vest på grunn av motvind. I 1927 kjøpte Hünefeld to Junkers W 33-fly fra flyprodusenten Junkers i Dessau. Han kalte flyene etter Norddeutscher Lloyds flaggskip SS «Bremen» og SS «Europa». Planene ble støttet av Hugo Junkers og Hermann Köhl, en pilot fra første verdenskrig og sjef for Deutsche Luft Hansas avdeling for nattflygninger.
Etter en rekke testflygninger, hvor det blant annet ble satt rekord for lengste flytider fløy Hünefeld og Köhl til Baldonnel i Irland, hvor de møtte iren James C. Fitzmaurice, som var kommandant i Irish Air Corps. Den 12. april forlot de tre piloter Baldonnel med flyet «Bremen» med kurs mot New York. Etter å ha krysset Atlanterhavet landet de med flyet på Greenly Island på den sørlige kyst av Labradorhalvøya i Canada etter 37 timers flygning. Selv om de ikke hadde nådd det planlagte mål, hadde de som de første krysset Atlanten fra øst mot vest. Ved lov av den 2. mai 1928 utstedt av Kongressen ble Hünefeld og de to co-piloter tildelt den amerikanske medaljen Distinguished Flying Cross.

Jordomflyvning

Senere samme år, den 18. september 1928 fløy von Hünefeld og den svenske pilot Karl Gunnar Lindner fra Berlin i flyet Europa i et forsøk på å fly Jorden rundt. Etter ankomst til Tokyo den 20. oktober ble forsøket på å nå Jorden rundt innstilt på grunn av dårlig vær og Hünefelds dårlige helse.
Hünefeld døde i februar 1929 i Berlin av magekreft og er begravd på kirkegården Landeseigener Friedhof Berlin-Steglitz.
Warri

Warri er en by i delstaten Delta i Nigeria, og har en befolkning på 507 255.
Byen ble grunnlagt som provinshovedstad av britene tidlig på 1900-tallet. Byen har vokst kraftig siden 1960-tallet, på grunn av oljevirksomheten i regionen.
Befolkningen i Warri består av Itsekiri, Urhobo, Ijaw og andre etniske grupper, og er overveiende kristne.
American University of Afghanistan

The American University of Afghanistan (AUAF; pashto: د افغانستان امريکايي پوهنتون / persisk: دانشگاه امریکایی افغانستان, norsk: «Det amerikanske universitetet i Afghanistan») er Afghanistans første private institusjon for høyere utdanning. Universitet ble grunnlagt i 2006 og drives som en ideell organisasjon. AUAF tilbyr tre undergraduate-programmer, samt intensive, engelskspråklige forberedelseskurs og profesjonell trening for faglig utvikling. Det hadde 259 undergraduate-studenter per høst 2009.
Universitet ligger i Kabul. Campusen til AUAF ligger i Kart-e-Seh-området av hovedstaden. Det er foreslått å bygge en ny campus nærmere Darul Aman-paasset i Kart-e-Seh. Campusen omfatter i dag tre hovedbygninger. Azizi-bygningen huser klasserom og fakultetskontorer. Bayat-bygningen huser administrasjon, to datarom og flere klasserom. C-bygningen (mangler fortsatt offisielt navn) huser biblioteket, kjemi- og biologilabaratorier og klasserom.
Universitets styreleder er dr. Akram Fazel, mens dr. C. Michael Smith og dr. Sharif Fayez er presidentene (sistnevnte er grunnleggende president). Dr. Athanasios Moulakis er visepresident.
The Scarecrows

The Scarecrows er et norsk countryrock-band med opprinnelse i Trondheim. Musikkstilen er beskrevet som americana-inspirert.
Bandet består av Bjørn Grønvik (vokal, gitar og munnspill), Svein Grostad (gitar og mandolin), Geir Tranø (slagverk) og Ove Røen (kontrabass). Bandets opprinnelige besetning inklusive Bjørn Grønvik var: Svein Grostad (gitar, banjo, mandolin, fiolin og lap steel), Magne Morken (slagverk), Erik (bassgitar) samt Dagfinn Leinum (gitar). Tommy Folstadli spilte trommer i bandet i 2004 og medvirker på EP`en Backfire.
Gruppen ble dannet omkring 1994 og deres første album, Waiting For A Wonder, ble gitt ut året etter.
Gode kritikker til tross ble ikke albumet en suksess. Et nytt album ble gitt ut i 1997 med navnet Scarecrows. Heller ikke dette albumet solgte så bra, til tross for at det vanket 5'ere i Dagbladet og Adressa. I 2000 gav bandet ut sitt tredje album, Crowman. 
Etter å ha turnert og spilt på de fleste country- og rockfestivaler siden utgivelsen av Crowman, gikk bandet igjen i studio for å spille inn albumet Rattlesnake Law. Dette albumet fikk glimrende kritikker i både Adressa, Dagbladet og VG. 
EP-en "Backfire" ble produsert i 2004 og ble distribuert til plateselskaper og radioer både i Norge og i utlandet.
Våren 2009 spilte bandet inn tre nye låter som finnes tilgjengelig på bandets hjemmeside. En av disse, «Cookie jar», var svært populær blant musikkmedarbeiderne i NRK Trøndelag og ble mye spilt på radio denne våren.
Crowmen er Bjørn Grønviks nye prosjekt. Med Offentlig debut i Langfjæran som supportband for Levi Henriksen den 11. august 2018.
Boeing RC-135 Rivet Joint

RC-135V/W Rivet Joint er et amerikansk overvåkningsfly brukt for å forsyne styrker på front- og nasjonalt nivå med etterretning nesten i sanntid. Flyet har mulighet både for å samle, analysere og spre etterretningsinformasjon.
Flykroppen er en tungt modifisert Boeing C-135 Stratolifter, den militære versjonen av Boeing 707. Der Rivet Joint har blitt modifisert fra utgangspunktet er det hovedsakelig for å få ombord sensorer. Via det omfattende sambandsutstyret ombord kan Rivet Joint videreformidle informasjonen.
De nåværende V/W-versjonene er de siste i en serie modifikasjoner som stammer helt tilbake fra 1964.
Wienerschnitzel

Wienerschnitzel er en tradisjonell rett fra Wien av et tynt stykke kalvekjøtt mørnet med en kjøtthammer, dyppet i egg, vendt i brødsmuler og stekt. 
Rettens opprinnelse er uklar. En myte skulle lenge ha det til at den ble importert til Østerrike i 1857 av feltmarskalk Radetzky, men dette ble tilbakevist av mathistoriker Heinz-Dieter Pohl i 1972. Pohl trakk frem sammenlignbare retter fra 1700-tallet som inspirasjon for wienerschnitzelen.
Ordet wienerschnitzel kan spores tilbake til 1862.
På Enerhaugen

På Enerhaugen (også kjent som Enerhaugvisa) er ei norsk revyvise, fremført av Arvid Nilssen i 1960. Teksten ble skrevet av Alfred Næss. Melodien ble skrevet av Henrik Blichmann til visen «Ved kajen», med tekst av Helge Kjærulff-Schmidt og sunget av Lulu Ziegler.
Visa omhandler et ektepars liv i Oslo-bydelen Enerhaugen; denne var i ferd med å saneres da sangen ble skrevet.
Glyoksalsyre

Glyoksalsyre eller etanalsyre er en organisk forbindelse med den kjemiske formel C₂H₂O₃. Den består både av et aldehyd og en karboksylsyre.  Saltene av glyoksalsyre heter glyoksylater.

Egenskaper

Glyoksalsyre er en væske med smeltepunkt på –93 °C og kokepunkt på 111 °C. Den finnes kommersielt tilgjengelig som monohydrat eller vannløsning. Fra vannløsning krystalliserer glyoksylsyre som glyoksylsyrehydrat (dihydoksyeddiksyre).

Fremstilling

Glyoksalsyre kan fremstilles ved hydrolysering av dikloreddiksyre, elektrolyttisk reduksjon av oksalsyre, oksidasjon av glykolsyre eller ozonolyse av maleinsyre.

Anvendelser

Glyoksalsyre anvendes i syntese av antibiotika, komplekseringsmidler, plantevernmidler, vanillin, allantoin og andre kjemiske produkter.

Biosynstese

Glyoksylater er mellomprodukter i glyoksylatsyklusen, som muliggjør at organismer som bakterier, sopp og planter å omdanne fettsyrer til karbohydrater.
Sjarja

Sjarja (russisk: Шарья́) er en by i Kostroma oblast i Russland. Byen ligger på venstre bredd av elva Vetluga, rundt 280 km nordøst for Kostroma. Innbyggertall: 24 800 (2005 est), 24 900 (folketelling 2002), 27 062 (folketelling 1989).
Bosetningen Sjarja ble grunnlagt i 1906. Den fikk innvilget bystatus in 1938.
Shindig!

Shindig! var et amerikansk musikkprogram som gikk på TV fra 16. september 1964 til 8. januar 1966. Programlederen var Jimmy O’Neill, en DJ i Los Angeles. Shindig! fokuserte på populærmusikk fra artister som Tina Turner,  The Ikettes, Lesley Gore, Bo Diddley, Sonny & Cher, The Beach Boys, James Brown, The Supremes og The Ronettes. Programmet inkluderete også en dansegruppe som kalte seg The Shin-diggers, som vokalstøttet de som opptrådte hver uke.
Washington (Tyne and Wear)

George Washington

Man mener at det gamle rådhuset ble bygget av William de Hertburn, som flyttet til området i 1183. Han tok navn etter stedet, og kalte seg derfor ofte for William de Wessyngton. I 1539 flyttet slekten til Northamptonshire, og dokumenter fra den tiden viser at stavemåten da hadde blitt forvansket til Washtington. Det var fra denne slekten at forfedrene til George Washington emigrerte til Amerika i 1659, ironisk nok fordi de hadde rojalistiske sympatier.
Det nåværende rådhuset er fra begynnelsen av 1600-tallet, bygget i sandstein. Bare fundamentene og noen buer er igjen av det gamle.
Washington Old Hall var familiestedet til George Washingtons forfedre. Dagens struktur har fortsatt mindre deler av middelalderhjemmet hvor de bodde. Den amerikanske uavhengighetsdagen blir årlig markert ved en seremoni ved Washington Old Hall.

Industri

Washingtons hovedindustrier er produksjon av tekstiler, elektronikk, biler, kjemikalier og elektriske apparater. Nissans bilfrabrikk er det største private arbeidsgiver.

Severdigheter

Et naturreservat og et kullgruvemuseum ligger inne i byen, og Beamish utendørsmuseum ligger rett utenfor. På den nedlagte RAF Usworth-basen ligger Nord-Englands flymuseum side om side med Nissanfabrikken.
Vitacinis

Utseende

En middelsstor, gråbrun trebukk. Antennene er tynne og noe lengre enn kroppen (hos hannen). Pronotum er mye bredere enn langt, rundet, med en liten tann noen bak midten av hver sidekant. Dekkvingene er kraftig punkterte med mørke punkter, avsmalnende bakover, med en lengderibbe som ikke når fram til forkanten. Beina er middels lange, lårene klubbeformede.

Utbredelse

Arten er utbredt i Colombia.
Kulturskolen Mjølkefabrikken

Kulturskolen Mjølkefabrikken het opprinnelig Toten Musikkskole og eies og drives av Østre Toten kommune.
Kulturskolen skiller seg litt ut fra andre kulturskoler, både med tanke på undervisningstilbudet, veterantaubåten og utleiesentralen.
Kulturskolen vant i 2004 prisen som Årets Kulturskolekommune.
Zion Lillestrøm

Zion Lillestrøm er en kristen frikirkelig menighet på Lillestrøm, i Akershus. Menigheten er tilsluttet den norske pinsebevegelsen. Zion Lillestrøm ble stiftet i 1929. 
Menigheten har 14 medlemmer, medregnet tilhørige, det vil si barn av døpte medlemmer.  For ungdom i konfirmasjonsalder tilbyr menigheten den frikirkelige konfirmantundervisningen Tentro. 
Lillestrøm pinsemenighet ble stiftet bare to år før Zion Lillestrøm, men de to pinsemenighetene har opp gjennom årene levd side om side. En kort periode under og like etter den andre verdenskrig var de samlet til én menighet, fra  17. mai 1943 til 27. april 1947.
Partiet, makten og staten

Partiet, makten og staten, med undertittelen «En rapport om Arbeiderpartiets makt» (red. Vidar Helgesen ) er en bok om Det norske Arbeiderparti (senere Arbeiderpartiet)s kontroll med sentrale samfunnsinstitusjoner og organisasjoner i Norge. Den ble utgitt av Høyres Hovedorganisasjon i 1995 i bokserien Høyres Bibliotek. Boken avstedkom debatt og imøtegåelse ved utgivelsen. Partiet, makten og staten gikk langt i å antyde fordekt spill inn i det udemokratiske.
Sentralrådet for den tyske sosialistiske republikk

Zentralrat der Deutschen Sozialistischen Republik (Sentralrådet for den tyske sosialistiske republikk) var en av de første alminnelige tyske kongresser for arbeider- og soldatrådene, opprettet i desember 1918 som tilsyn med Rådet for de folkebemyndigede (Rat der Volksbeauftragten). 
I denne funksjon avløste det Det utøvende arbeiderråd i Stor-Berlin. I dette gremiet var imidlertid bare ett parti, Mehrheitssozialdemokratische Partei Deutschlands, representert. Valget til rådet ble boikottet av Unabhängige Sozialdemokratische Partei Deutschlands, fordi dets krav om først å kunne istemme i eller avvise Sentralrådets rett til å gi Rådet for de folkebemyndigede dets lover.
Både Sentralrådet og Rat der Volksbeauftragten forstod seg selv som foreløpige revolusjonære overgangsinstitusjoner, som skulle oppløse seg selv etter valget på nasjonalforsamling og etableringen av en regjering utgått fra denne. 
Den 4. februar 1919 overdro så Sentralrådet sin myndighet til Nasjonalforsamlingen.
Vestre Moland

Vestre Moland var en kommune i Aust-Agder. Opprinnelsen til navnet er Moðguland; dette kan ha sammenheng med norrønt móðugr, dvs. modig. Moðguland var navnet på gården som i dag kalles Prestegården. Vestre Moland var et kirkesogn i middelalderen, og kaltes Vestre for å skille det fra Moland som ligger i nåværende Arendal kommune, altså lenger øst. Vestre Moland var en egen kommune fra 1865 til 1961. Vestre Moland utgjorde fra 1837 sammen med Høvåg Vestre Moland formannskapsdistrikt. 
I 1865 ble området delt i to selvstendige kommuner. Vestre Moland hadde på dette tidspunktet 2 167 innbyggere. Kommunegrensen mellom Høvåg og Vestre Moland fulgte midten av Østre Vallesverdfjorden.
1. januar 1962 ble Vestre Moland slått sammen med Høvåg og Lillesand, og Gitmark-gårdene i Eide, til den nye storkommunen Lillesand.
Blindleia går gjennom skjærgården i Vestre Moland og Høvåg.
Kongeriket Bayern

Kongehus

Da Karl Theodor av Bayern ble kurfyrste av Bayern 30. desember 1777 ble grunnlaget lagt for huset Wittelsbachs adgang til tronen i det senere kongedømmet.
Maximilian I av Bayern fra huset Wittelsbach ble valgt til Bayerns første konge i 1806 etter at freden i Pressburg året i forveien hadde akseptert hans krav om å bli konge over Bayern. Slik ble landets status endret fra å være et kurfyrstedømmet til å bli et kongedømme. Huset Wittelsbach var kongefamilie helt til monarkiet ble avskaffet etter første verdenskrig.

Utstrekning

Dagens Bayerns grenser ble i hovedsak etablert gjennom Paris-traktaten av 1814, hvor Bayern avsto blant annet Tirol og Vorarlberg til keiserdømmet Østerrike, men fikk i stedet Aschaffenburg og deler av  Hessen-Darmstadt. Kongeriket Bayern var den nest største staten i Det tyske keiserriket, etter Kongeriket Preussen og har vært en del av Tyskland siden samlingen i 1871.

Konstitusjon

Kongeriket Bayerns konstitusjon ble proklamert 26. mai 1818. Statens parlament hadde to avdelinger, et overhus som besto av adelen og aristokratiet. herunder store landeiere, høyere embetsmenn og tronarvinger. Underhuset besto av representanter for mindre landeiere, byene og bønder. Protestantenes rettigheter ble sikret i konstitusjonen gjennom bestemmelser om religionsfrihet og at alle trosretninger var likestilte. Den første konstitusjonen var ikke heldig for kongen, da denne protesterte mot at hæren skulle sverge troskap til konstitusjonen i stedet for til kongen. Kongen henvendte seg til Kongeriket Preussen og keiserdømmet Østerrike for å få støtte, men disse ønsket ikke å blande seg inn i slike indre forhold. Men denne saken roet seg etter at kong Maximillian I døde i 1825 og kong Ludwig I overtok tronen.

Opphør

Da det tyske keiserriket brøt sammen i 1918 etter nederlaget i første verdenskrig, abdiserte den tyske keiseren sammen med de øvrige tyske monarkene. Den bayerske kongen Ludwig III av Bayern utstedte den såkalte Anifer Erklärung (etter slottet Anif) den 12. november og dette avsluttet Huset Wittelsbach på tronen i Bayern og dagens Fristaten Bayern ble opprettet som en forbundsstat innen Weimarrepublikken. Etter andre verdenskrig ble Fristaten Bayern en delstat i forbundsrepublikken Tyskland da denne ble opprettet i mai 1949.
Chapati

Chapati (urdu چپاتی hindi चपाती capātī) er et usyret indisk brød med tre ingredienser: mel, vann og salt. 
Chapati brukes ofte som spiseredskap, der man bretter brødet sammen og «skraper» maten opp. Det passer til gryteretter og retter med ris.
I India brukes et spesielt chapati-mel, et noe grovere mel basert på hvete. Bruk av dette melet gir chapati bedre tekstur enn om de bakes med vanlig hvetemel.
Lonestrand

Lonestrand er et sted i Lindesnes kommune i Vest-Agder. Lonestrand ligger mellom Vigeland og Spangereid. Fylkesvei 460 går fra Lindesnes fyr og forbi Lonestrand, hvor fylkesvei 423 tar av til Åvik. Lonestrand er vedtatt skrivemåte etter navnesak av 24. juli 2014.
David Limberský

Landslaget

Han ble tatt ut til Fotball-EM 2012 i Polen og Ukraina.
Han ble tatt ut i Tsjekkias EM-tropp til EM i Frankrike 2016.
Almirante Brown (forskningsstasjon)

Almirante Brown (spansk: Estación Científica Almirante Brown) er en argentinsk forskningsstasjon i Antarktis, beliggende i Paradise Bay på Den antarktiske halvøy. Den opprinnelige stasjonen fra 1951 brant i 1984, men har blitt delvis gjenoppbygget. Den benyttes nå kun i sommersesongen og har en kapasitet på 18 personer.
Stasjonen er oppkalt etter den irsk-argentinske admiralen William Brown (1777–1857), som regnes som grunnlegger av den argentinske marine.
Kubbetjørn

Kubbetjørn er et tjern på østsiden av Gandsfjorden i Sandnes kommune. Ved tjernet ligger den gamle fraflyttede husmannsplassen med samme navn. Fremdeles sees bygningsrester etter gården, som ble drevet fra 1851 til 1891.

Turområde

Området er et populært turområde som også er tilrettelagt for å ta med barnevogn, bare 20 minutter spasertur fra parkeringsplass på Gramstad. Ved Kubbetjørn er det flere grillplasser og sittegrupper, og det er satt opp lekeapparater for barn. 
Fra Kubbetjørn er det mulig å gå på merkede stier til Dalsnuten og en rekke andre steder i området. Østover kommer man over Paradisskaret til Lutsi, sørover kommer man til Aspervika eller til Vatne og Hana.
Big Finish Productions

Big Finish Productions er et britisk selskap, etablert i 1998, som produserer hørespill som blir utgitt på CD. Hørespillene er basert på britisk science fiction. De er mest kjent for serien med hørespill basert på Doctor Who. Andre hørespill er basert på Judge Dredd og Strontium Dog fra 2000 AD, Dark Shadows, The Tomorrow People, Sapphire & Steel, Dalek Empire (basert på dalekene fra Doctor Who) og The Adventures of Luther Arkwright.
Administrerende direktør er Jason Haigh-Ellery og Gary Russell er produsent for Doctor Who-hørespillene.
Tittelen på selskapet kommer fra tittelen på en episode av Press Gang.
Godthaab

Godthaab Helse og Rehabilitering er et privat rehabiliteringshjem i Bærum i Akershus. Virksomheten ble etablert som en stiftelse i 1918 og åpnet som landets første rekonvalesenthjem. Stedet er i dag blant de største rehabiliteringssentrene i Norge og tar imot pasienter fra sykehus og hjemmeboende syke og skadde.

Historie

Anna Holck fra Hamar, malerinne og utdannet tegnelærer, tok initiativ til bygging av et «Rekonvalescenthjem». Hun gikk i bresjen for innsamling av midler, og fikk inn totalt ca. 1 million kroner, tilsvarende nesten 17 millioner i 2010. Sammen med senere banklån disponerte man til slutt 2.5 millioner kroner. For 45 000 kroner kjøpte en arbeidskomité i juni 1919 40 mål av eiendommen Lille Garløs og 3 mål av naboeiendommen Løkka. Arkitektoppdraget ble gitt Hans Backer Fürst, og et første utkast var ferdig i 1920.
Sommeren 1922 ble anbud innhentet, og etter to og et halvt  års byggetid var bygget ferdig. Godthaab var blant de første bygg i landet bygget med armert betong. Ingeniørfirmaet Selmer hadde lært dette under skyskraperbygging i New York. Innvielse fant sted 29. mars 1925.

Godthaab under krigen

Siden 1925 har Godthaab vært i drift som rekonvalesenthjem med unntak av en periode under andre verdenskrig, da Godthaab ble benyttet til Lebensborn i Norge, de tyske nasjonalsosialistenes tiltak for ugifte mødre som hadde barn med tyske soldater.

Virksomhet

Godthaab tar imot pasienter som kommer direkte fra sykehus, og hjemmeboende som har søkt om rehabilitering via fastlege. Hjemmet har avtale med  spesialhelsetjenesten ved Helse Sør Øst. Gjennom fysisk trening, samtaler og undervisning prøver en å gjenvinne funskjonsevner og selvstendighet hos skadde og syke. Stedet tilbyr døgn- og dagopphold. Godthaab selger også «helseferie» som et avlastnings- og rekreaksjonstilbud.
«Jægermester»

Jægermester

Byggingen av storskipet skulle ha startet som en del av krigsforberedelsene allerede i året 1563 som erstatning for det eldre flaggskipet «Fortuna», og var først sjøsatt allerede om våren 1564. Storskipet som deretter var døpt som «Jægermester», skulle være flåtens stolthet under krigen mot Sverige og var behørig omtalt sådant fra sin samtid. 
Som et stort storskip skulle det ha et deplasement på cirka 1.100 tonn, en besetning på opptil 650 mann og en sterk bestykning på opptil 84 skyts. Dette hadde meget kraftige konstruksjon og det er sagt at det tok en stund før lyden kom gjennom når man banket på skroget på utsiden. Det var et av de få faktiske krigsskipene som var rendyrket i den dansk-norske krigsflåten som bestod hovedsakelig av ombygde handelsskip.
Herluf Trolle som overført sitt flagg til det nye storskipet, hadde besluttet at enda flere væpnede menn skulle ombord for å ha et ekstra stort mannskap til de blodige entringskampene og for å kunne ha nok menn etter sterk beskytning av de svenske krigsskipene. Deretter var besetningen fordoblet til opptil 1.200 mann i alt.
Utseendet på «Jægermester» er ikke kjent i likhet med mesteparten av krigsskipene under den nordiske sjuårskrigen og etterpå i Danmark-Norge og Sverige, men en kunstner i 1585 som hadde deltatt i den blodige sjøkrigen på den danske siden, hadde laget en akvarell av to krigsskip i kamp med hverandre. Akvarellen skulle være en gjenvisning av kampene mellom det svenske «Sankt Erik» som hadde to kanondekker og det danske «Jægermester» som var forestilt for å være noe mindre med ét kanondekk. Rudolf van Deventer som laget akvarellen, kan være noe partisk i sitt arbeid på en av de meget få samtidige avbildninger fra den nordiske sjuårskrigen. Denne fargerike akvarellen har blitt brukt på en rekke ulike nyere bøker helt fram til året 2009.